**Sideroosi** on lääketieteellinen tila, jossa kehon kudoksiin on kertynyt ylimääräistä rautaa. Ilman tarkkaa määritelmää sideroosilla tarkoitetaan usein pölykeuhkotauteihin kuuluvaa **keuhkosideroosia** eli **hitsaajan tautia**, jossa rauta on kertynyt keuhkokudoksiin. Kyseessä on usein ammattitauti.

Keuhkosideroosi havaittiin lääketieteellisesti ensimmäisen kerran 1936 kaarihitsaajien keuhkoista otetuista röntgenkuvista.

Sideroosi tulee muinaiskreikankielen sanasta rauta, *sídēr(os)*.

Aiheuttajat
-----------

Keuhkosideroosi aiheutuu toistuvasti hienon rauta- tai ruostepölyn hengittämisestä, joka kehittyy yleensä useamman vuoden kuluessa. Tilaa voi aiheuttaa muun muassa hitsaus, hionta, masuunityöskentely, maalien valmistus, rautakaivostyöskentely ja juottaminen.

Taudinkuva
----------

Keuhkosideroosissa keuhkoissa on kudosnäytteistä, röntgenkuvista tai muissa radiologisista tutkimuksissa helposti havaittavia muutoksia. Tilassa keuhkorakkuloihin muodostuu paikoittaisia rautapesäkkeitä laikkumaisesti.

Terveys
-------

Keuhkosideroosi ei yleensä aiheuta haitallista keuhkokudosten arpeutumista toisin kuin vaikkapa vaarallinen asbestoosi.

Epätavallisissa tapauksissa keuhkosideroosia potevilla on ilmennyt lievää tai keskivertoa keuhkojen arpeutumista. Näillä henkilöillä on ilmennyt jatkuvaa hengästymistä, yskää ja heikentynyttä keuhkotoimintaa. Tulee kuitenkin ottaa huomioon, että useat näistä henkilöistä ovat altistuneet työpaikoillaan raudan lisäksi myös muunlaisille pölyille kuten piidioksidipölylle, joka aiheuttaa vaarallista silikoosia. Tämän vuoksi ei ole täysin varmaa aiheuttaako altistus pelkälle raudalle keuhkojen arpeutumista. Keuhkosideroosia potevilta otetuista keuhkokudosnäytteistä ei kuitenkaan ole löytynyt piidioksidia. Tämä kielii siitä, että pelkkä rauta riittää arpeuttamaan keuhkoja.

Keuhkosideroosia potevilla nämä harvinaiset oireet ovat ilmenneet usean vuoden aikana, mutta joissain tapauksissa yhden vuoden aikana.

Silmien altistus rautapölylle voi aiheuttaa silmäsideroosia (eng. *siderosis bulbi*). Tilassa silmien väri muuttuu ja voi ilmetä silmävaurioita kuten harmaakaihia ja hämäräsokeutta. Vauriot johtuvat raudan syövyttävästä vaikutuksesta.

Hoito
-----

Keuhkosideroosille tai muille keuhkoparenkyymisairauksille ei ole parannuskeinoa ja kaikki näiden tautien vauriot ovat siten pysyviä.

Ennuste
-------

Keuhkosideroosin prognoosi on hyvä, mikäli rautapölyä vältetään tilan toteamisen jälkeen. Sideroosia aiheuttava hitsaus kuitenkin kohottaa keuhkosyöpäriskiä, jonka ilmetessä, on syövän prognoosi huono. Ei kuitenkaan tiedetä aiheuttaako sideroosi syöpää vai johtuu kohonnut syövän ilmeneminen muista tekijöistä kuin rautapölystä.

Katso myös
----------

* Asbestoosi, asbestin hengittämisestä aiheutuva tauti
* Beryllioosi, berylliumin hengittämisestä aiheutuva tauti
* Hemokromatoosi, liian raudan imeytymisestä aiheutuva tauti

Lähteet
-------

1. ↑  AT Doig, AIG Mclaughlin: X ray appearances of the lungs of electric arc welders.  *The Lancet*, 1936-04, nro 5875, s. 771–774. doi:10.1016/s0140-6736(00)56868-8. ISSN 0140-6736. Artikkelin verkkoversio.
2. 1 2 3 4 5  LM McCormick, M Goddard, R Mahadeva: Pulmonary fibrosis secondary to siderosis causing symptomatic respiratory disease: a case report.  *Journal of Medical Case Reports*, 5.8.2008, nro 2, s. 257. PubMed:18681950. doi:10.1186/1752-1947-2-257. ISSN 1752-1947. Artikkelin verkkoversio.
3. ↑  siderosis *The Free Dictionary*.  Arkistoitu 30.6.2018. Viitattu 6.9.2018.
4. 1 2 3  I Khalid, TJ Khalid, JH Jennings: A welder with pneumosiderosis: a case report.  *Cases Journal*, 20.4.2009, nro 2, s. 6639. PubMed:20181169. doi:10.1186/1757-1626-2-6639. ISSN 1757-1626. Artikkelin verkkoversio.
5. 1 2  What Is Siderosis? *Lung Institute*.  8.8.2017.  Arkistoitu 30.6.2018. Viitattu 5.9.2018.
6. 1 2  A Funahashi, DP Schlueter, K Pintar, EL Bemis, KA Siegesmund: Welders' pneumoconiosis: tissue elemental microanalysis by energy dispersive x ray analysis..  *British Journal of Industrial Medicine*, tammikuu 1988, 45. vsk, nro 1, s. 14–18. PubMed:3342182. ISSN 0007-1072. Artikkelin verkkoversio.
7. ↑  Y Ishida, K Sera, K Ohta, T Kageshita: [A case of rapid development of arc welder's lung during the course of a year].  *the Journal of the Japanese Respiratory Society*, toukokuu 2003, 41. vsk, nro 5, s. 351–355. PubMed:12822427. ISSN 1343-3490. Artikkelin verkkoversio.
8. ↑  JF Ballantyne: Siderosis Bulbi.  *The British Journal of Ophthalmology*, joulukuu 1954, 38. vsk, nro 12, s. 727–733. PubMed:13219251. ISSN 0007-1161. Artikkelin verkkoversio.
9. ↑  NB Kannan, OO Adenuga, RP Rajan, K Ramasamy: Management of Ocular Siderosis: Visual Outcome and Electroretinographic Changes.  *Journal of Ophthalmology*, 2016, nro 7272465. PubMed:27073692. doi:10.1155/2016/7272465. ISSN 2090-004X. Artikkelin verkkoversio.